Diari Oficial de la Generalitat Valenciana


Sumari del DOGV 9817, del 27-03-2024 (2024/2454)

ORDRE 5/2024, de 16 de març, de la Conselleria d'Educació, Universitats i Ocupació, per la qual s'establixen les bases reguladores per a la concessió de subvencions públiques destinades a la creació o el manteniment de les unitats de suport a l'activitat professional en centres especials d'ocupació, com a mesura de foment de l'ocupació per a la inserció de persones amb discapacitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9817

Data del DOGV
:   27-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/2454

CVE
:   OYDQ-N-4553-6681

Data del document
:   16-03-2024

Organisme emissor
:   Conselleria d'Educació, Universitats i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Educació, Universitats i Ocupació

ORDRE 5/2024, de 16 de març, de la Conselleria d'Educació, Universitats i Ocupació, per la qual s'establixen les bases reguladores per a la concessió de subvencions públiques destinades a la creació o el manteniment de les unitats de suport a l'activitat professional en centres especials d'ocupació, com a mesura de foment de l'ocupació per a la inserció de persones amb discapacitat. [2024/2454]  
  
Article 1. Objectiu i àmbit  
Article 2. Entitats beneficiàries de les ajudes  
Article 3. Requisits generals de les entitats beneficiàries i manera d'acreditar-los  
Article 4. Obligacions generals de les entitats beneficiàries  
Article 5. Presentació de sol·licituds, documentació i terminis  
Article 6. Procediment i criteris per a la concessió de les ajudes  
Article 7. Tramitació i resolució  
Article 8. Resolució d'incidències  
Article 9. Concurrència d'ajudes i subvencions  
Article 10. Control de les ajudes  
Article 11. Persones destinatàries finals  
Article 12. Unitats de suport a l'activitat professional: composició, requisits i funcions  
Article 13. Subvencions, quantia i incompatibilitats  
Article 14. Justificació de la despesa i requisits per al pagament  
Article 15. Bestreta de la subvenció  
Article 16. Reintegrament o minoració de les ajudes concedides i procediment de reintegrament  
Disposicions addicionals  
Primera. Normativa aplicable  
Segona. Concepte de «persones amb discapacitat», persones amb «discapacitat que presenten més dificultats d'accés al mercat de treball» i manera d'acreditar-ho  
Tercera. Compatibilitat amb el mercat interior: requisits i exclusions  
  
Quarta. Protecció de dades  
Quinta. Repercussió pressupostària  
Sexta. Facultats d'execució  
Disposicions transitòries  
Única. Règim transitori dels procediments  
Disposició derogatòria  
Única. Derogació normativa  
Disposicions finals  
Primera. Facultats d'execució  
Segona. Entrada en vigor  
  
  
PREÀMBUL  
  
La Constitució Espanyola de 1978 disposa, en l'article 49, que els poders públics realitzaran una política d'integració de les persones amb discapacitat, a les quals prestaran l'atenció especialitzada que necessiten i les empararan especialment per al gaudi dels drets que la Constitució atorga a tots els ciutadans. Entre estos drets, l'article 35 del text constitucional reconeix el dret al treball de tots els espanyols.  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, atribuïx a la Generalitat en l'article 49 la competència exclusiva en la regulació dels aspectes organitzatius i procedimentals propis de l'Administració autonòmica, així com —i sense perjuí del que es disposa en l'article 149 de la Constitució i, si és el cas, de les bases i l'ordenació de l'activitat econòmica general de l'Estat— en la gestió de les funcions del Servei Públic d'Ocupació Estatal en l'àmbit del treball, l'ocupació i la formació, i també establix en l'article 51, que correspon a la Generalitat l'execució de la legislació de l'Estat en matèria laboral i de foment actiu de l'ocupació.  
  
El Reial decret 268/1985, de 23 de gener, va aprovar el traspàs a la Comunitat Valenciana de les funcions i els serveis de l'Estat en matèria d'unitat administradora del Fons Nacional de Protecció al Treball, entre els quals es troben les ajudes per a la integració laboral de les persones amb discapacitat, i més concretament les ajudes als centres especials d'ocupació (d'ara en avant, CEO).  
El Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, disposa que la competència en matèria de foment de l'ocupació correspon a la Conselleria d'Educació, Universitats i Ocupació.  
El Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, atribuïx a la Secretaria Autonòmica d'Ocupació, entre altres, les funcions de foment de l'ocupació, que les exercirà a través de la direcció de Labora (Servei Valencià d'Ocupació i Formació), que té, entre les seues funcions, i d'acord amb la Llei 3/2000, de 17 d'abril, per la qual es crea este organisme, l'execució i el control de les polítiques actives d'ocupació i els programes que la componen en l'àmbit de la Comunitat Valenciana.  
D'esta manera, la Generalitat, en l'àmbit competencial propi en matèria de foment de l'ocupació, ha desenvolupat una política coordinada per a la inserció laboral de les persones amb discapacitat o diversitat funcional, no només en centres especials d'ocupació, sinó també en empreses ordinàries, amb la potenciació del trànsit del personal dels primers a les segones, i amb una especial dedicació a aquelles persones que, pel seu tipus de discapacitat, presenten unes dificultats especials per a la inserció.  
L'objecte d'esta orde és establir un programa de subvencions públiques destinades a la creació o el manteniment de les unitats de suport a l'activitat professional en els CEO, en l'àmbit de la Comunitat Valenciana, com a mesura de foment de l'ocupació per a la inserció laboral i la millora de l'ocupabilitat de les persones amb discapacitat.  
  
La Convenció Internacional sobre els Drets de les Persones amb Discapacitat, aprovada el 13 de desembre de 2006 per l'Assemblea General de les Nacions Unides (ONU), ratificada per Espanya el 23 de novembre de 2007 i amb entrada en vigor el 3 de maig de 2008, suposa la consagració de l'enfocament dels drets de les persones amb discapacitat, que es consideren com a titulars de drets, i els poders públics com a ens obligats a garantir que l'exercici d'estos drets siga ple i efectiu.  
  
El text refós de la Llei general de drets de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre, refon, regularitza, aclarix i harmonitza tres lleis fonamentals: la Llei 13/1982, de 7 d'abril, d'integració social de les persones amb discapacitat; la Llei 51/2003, de 2 de desembre, d'igualtat d'oportunitats, no discriminació i accessibilitat universal de les persones amb discapacitat, i la Llei 49/2007, de 26 de desembre, per la qual s'establix el règim d'infraccions i sancions en matèria d'igualtat d'oportunitats, no discriminació i accessibilitat universal de les persones amb discapacitat.  
D'acord amb el Reial decret legislatiu 1/2013, «els centres especials d'ocupació són aquells l'objectiu principal dels quals és el de realitzar una activitat productiva de béns o de serveis, amb la participació regular en les operacions del mercat, i que tenen com a finalitat l'assegurament d'una ocupació remunerada per a les persones amb discapacitat, alhora que són un mitjà d'inclusió del nombre més elevat d'estes persones en el règim d'ocupació ordinària. Igualment, els centres especials d'ocupació han de prestar, per mitjà de les unitats de suport, els serveis d'ajust personal i social que necessiten les persones treballadores amb discapacitat, segons les seues circumstàncies i d'acord amb el que es determine reglamentàriament.  
La plantilla dels centres especials d'ocupació estarà constituïda pel nombre més alt de persones treballadores amb discapacitat que permeta la naturalesa del procés productiu i, en tot cas, pel 70 % d'esta. A este efecte no es tindrà en compte el personal sense discapacitat dedicat a la prestació de serveis d'ajust personal i social.  
  
S'entendrà per serveis d'ajust personal i social els que permeten ajudar a superar les barreres, els obstacles o les dificultats que els treballadors i les treballadores amb discapacitat dels centres especials d'ocupació tenen en el procés d'incorporació a un lloc de treball, així com en la permanència i la progressió en este lloc. Igualment, hi estaran compresos els que estiguen dirigits a la inclusió social, cultural i esportiva.»  
En desenvolupament del que es disposa en este text refós sobre els serveis d'ajust personal i social, es publica el Reial decret 469/2006, de 21 d'abril, pel qual es regulen les unitats de suport a l'activitat professional en el marc dels serveis d'ajust personal i social dels centres especials d'ocupació (BOE 22.04.2006).  
A la Comunitat Valenciana, la conselleria i l'organisme de la Generalitat amb competències en matèria d'ocupació són els encarregats d'articular les mesures actives d'ocupació que garantisquen el gaudi efectiu del dret de les persones amb discapacitat al treball, i de promoure i dur a terme polítiques d'inserció i d'inclusió de les persones amb discapacitat, prioritàriament en el sistema ordinari o, en defecte d'això, en el sistema productiu, mitjançant la fórmula de l'ocupació protegida, d'acord amb l'article 21 de la Llei 11/2003, de 10 d'abril, de la Generalitat, sobre l'estatut de les persones amb discapacitat, amb la finalitat d'augmentar les taxes d'activitat i d'ocupació i d'inserció laboral de les persones amb discapacitat, així com millorar la qualitat de l'ocupació i dignificar les condicions laborals.  
L'Estatut de les Persones amb Discapacitat, aprovat per la Llei 11/2003, ha sigut modificat mitjançant l'article 14 de la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat, i per la Llei 9/2018, de 24 d'abril, de la Generalitat.  
Per a la gestió a la Comunitat Valenciana de les ajudes regulades en el Reial decret 469/2006, de 21 d'abril, el 6 de setembre de 2018 es va publicar en el DOGV l'Orde 13/2018, de la Conselleria d'Economia Sostenible, Sectors Productius, Comerç i Treball, per la qual s'establixen les bases reguladores per a la concessió de subvencions públiques destinades a la creació o el manteniment de les unitats de suport a l'activitat professional en els CEO, com a mesura de foment de l'ocupació per a la inserció i millora de l'ocupabilitat de persones amb discapacitat, sobre la base de la qual s'han publicat anualment les corresponents convocatòries d'ajudes.  
No obstant això, el 29 de setembre de 2021 es va publicar el Reial decret 818/2021, de 28 de setembre, pel qual es regulen els programes comuns d'activació per a l'ús del Sistema Nacional d'Ocupació, que establix els continguts essencials que n'han de formar part, entre els quals es troba el programa de subvencions per a la prestació dels serveis d'ajust personal i social que presten les unitats de suport a l'activitat professional, regulades en el Reial decret 469/2006, de 21 d'abril, pel qual es regulen les unitats de suport a l'activitat professional en el marc dels serveis d'ajust personal i social dels centres especials d'ocupació. Este reial decret, a través de la disposició final tercera, modifica els articles 3.1, 4.2 i 7.1 del Reial decret 469/2006 i incrementa la quantia de les ajudes a 1.440 euros per cada persona treballadora amb el tipus i grau de discapacitat indicat en l'article 3.1, contractada per temps indefinit o mitjançant un contracte temporal de duració igual o superior a sis mesos.  
El Reial decret 818/2021, en la disposició addicional novena, concedix a les administracions públiques competents el termini d'un any, a partir de la data d'entrada en vigor del reial decret, per a realitzar les adaptacions que siguen necessàries de cada un dels programes comuns d'activació per a l'ocupació que s'hi preveuen. Este termini s'ha prorrogat un altre any més mitjançant la disposició final tercera del Reial decret llei 16/2022, de 6 de setembre, per a la millora de les condicions de treball i de seguretat social de les persones treballadores al servei de la llar.  
Posteriorment, el Reial decret 1069/2021, de 4 de desembre, aprova l'Estratègia espanyola de suport actiu a l'ocupació 2021-2024, com un dels instruments de coordinació del Sistema Nacional d'Ocupació, una actuació prevista en la reforma 5 «Modernització de polítiques actives d'ocupació», inclosa en el component 23 «Noves polítiques públiques per a un mercat de treball dinàmic, resilient i inclusiu», enquadrat en l'àrea política VIII «Nova economia de les cures i polítiques d'ocupació» del Pla de recuperació, transformació i resiliència, aprovat per l'Acord del Consell de Ministres de 27 d'abril de 2021. Esta estratègia inclou el col·lectiu de «persones amb discapacitat» com un dels col·lectius als quals han d'anar destinades les polítiques d'ocupació, pel fet que contribuïxen a la igualtat d'oportunitats en l'accés a l'ocupació i actuen sobre les causes d'una ocupabilitat inferior com ho són els desajustaments en la qualificació, les dificultats per a adquirir experiència professional o les habilitats per a la cerca i el manteniment de l'ocupació. A més, modifica l'article 5.c del Reial decret 818/2021, i l'article 3.1.a del Reial decret 469/2006, quant a la consideració de les persones amb discapacitat que presenten més dificultats d'accés al mercat de treball, entenent per tals les persones amb paràlisi cerebral, trastorn de la salut mental, discapacitat intel·lectual o trastorn de l'espectre de l'autisme, amb un grau de discapacitat reconegut igual o superior al 33 %, així com les persones amb discapacitat física o sensorial amb un grau de discapacitat reconegut igual o superior al 65 %.  
  
També cal assenyalar la publicació recent del Reial decret llei 1/2023, de 10 de gener, de mesures urgents en matèria d'incentius a la contractació laboral i la millora de la protecció social de les persones artistes, que, a més de regular les bonificacions de quotes a la Seguretat Social, introduïx un capítol I de compliment obligatori per a les entitats beneficiàries de subvencions públiques que, en matèria d'ocupació, s'establisquen per disposicions dictades a l'empara de competències estatals.  
  
L'1 de març de 2023 es va publicar la Llei 3/2023, de 28 de febrer, d'ocupació, en la disposició final segona de la qual es modifiquen els apartats 1 i 2 de l'article 4, així com l'apartat 1 de l'article 35 i l'apartat 2 de l'article 38 del text refós de la Llei general de drets de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre. S'hi regula, d'una banda, la utilització obligatòria de la terminologia «persona amb discapacitat» o «persones amb discapacitat»; d'altra banda, s'establix que «sense prejuí del que es disposa en l'article 4, a l'efecte d'este capítol VI i de l'exercici del dret al treball de les persones amb discapacitat, tindran la consideració de persones amb discapacitat les persones pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, i les persones pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat».  
  
Esta equiparació de discapacitat i incapacitat laboral, en els termes que assenyala la disposició final segona de la Llei 3/2023, de 28 de febrer, d'ocupació, ha entrat en vigor l'endemà de la publicació d'esta llei en el BOE i té especial rellevància a efectes laborals.  
  
D'altra banda, i després de l'experiència obtinguda en la gestió de les ajudes en les unitats de suport a la Comunitat Valenciana, es considera oportú modificar també altres aspectes de l'Orde 13/2018, mitjançant la publicació d'unes noves bases, amb la finalitat de millorar la gestió d'este programa d'ajudes, perquè és necessari reforçar l'activitat que cada unitat de suport desenvolupa, a fi de garantir una millora en la qualitat en la prestació dels serveis d'ajust que garantisca en tot moment una atenció adequada a les persones treballadores que més ho necessiten, tant per a accedir als seus llocs de treball, com per a progressar i promocionar-se, i inserir-se en el mercat ordinari de treball.  
  
Juntament amb la implantació del requisit de comptar amb un pla d'igualtat, mitjançant la inscripció obligatòria en registre públic, i davant del desenvolupament normatiu dels requisits i les obligacions dels plans d'igualtat, no es considera necessari exigir el requisit de visat dels plans d'igualtat, tenint en compte la seguretat jurídica que suposa l'actual regulació dels plans d'igualtat i la seua comprovació, sense necessitat d'haver de recórrer a les sol·licituds de visat que, atesa la importància que estes estan suposant actualment per a l'adjudicació de contractes o concessió de subvencions, estan saturant els serveis que els emeten.  
Quant a la protecció de dades de caràcter personal, atés el caràcter especialment sensible de les dades utilitzades per a la concessió de les ajudes d'esta orde, resulta aplicable el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE (Reglament general de protecció de dades), així com la Llei orgànica 3/2018, de 5 de desembre, de protecció de dades personals i garantia de drets digitals (LOPDGDD).  
  
L'orde actual es dicta en compliment del que es disposa en la Llei 38/2003, de 17 de novembre, general de subvencions, com a norma de caràcter bàsic, sense perjuí del que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
L'accés de les entitats beneficiàries a les ajudes i bonificacions corresponents a l'ocupació protegida implica necessàriament la prèvia qualificació administrativa d'estes entitats com a CEO i la inscripció en el Registre de CEO de la Comunitat Valenciana.  
En l'elaboració d'esta orde s'han observat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques, que exigixen que les administracions actuen d'acord amb els principis de necessitat, eficàcia, proporcionalitat, seguretat jurídica, transparència i eficiència.  
D'una banda, els principis de necessitat i eficàcia es complixen pel fet que esta orde seguix un interés general que consistix en la millora de l'ocupabilitat i en la inserció laboral d'un dels col·lectius més afectats per la desocupació, i facilita l'actualització d'un dels programes comuns de polítiques actives d'ocupació.  
D'altra banda, l'orde acomplix estrictament els principis de proporcionalitat i seguretat jurídica, atés que inclou una regulació imprescindible per a atendre la necessitat que cal cobrir, no hi ha cap alternativa reguladora menys restrictiva de drets i resulta coherent amb l'ordenament jurídic d'àmbit nacional i europeu.  
Així mateix, l'orde complix el principi de transparència, perquè la justificació queda expressada en el preàmbul i perquè han sigut informades les conselleries i les entitats vinculades a la matèria que ací es tracta, les organitzacions patronals i sindicals més representatives, així com les entitats representatives de l'àmbit d'atenció a les persones amb discapacitat.  
Quant a la participació de la ciutadania en el procediment d'elaboració de normes amb rang de llei i reglaments, regulada en l'article 133 de la Llei 39/2015, d'1 d'octubre, del procediment administratiu comú de les administracions públiques, s'entén que esta norma no requerix consulta pública pel fet que no comporta un impacte significatiu en l'activitat econòmica, i tampoc requerix publicació del text en el web de la Conselleria d'Educació, Universitats i Ocupació, perquè la norma no afecta els drets i interessos legítims de les persones, atés que es tracta únicament de la publicació d'una orde reguladora de les bases per a la concessió de les subvencions als centres especials d'ocupació. A més, la tramitació d'esta orde es va iniciar amb anterioritat a l'entrada en vigor de la Llei 4/2023, de 13 d'abril, de la Generalitat, de participació ciutadana i foment de l'associacionisme de la Comunitat Valenciana, per la qual cosa esta no s'hi aplica.  
  
Finalment, l'orde complix amb el principi d'eficiència, atés que l'aplicació d'esta no imposa càrregues administratives innecessàries o accessòries i permet una gestió eficient dels recursos públics.  
En virtut d'això, una vegada complits els tràmits procedimentals previstos en la Llei 5/1983, de 30 de desembre, del Consell, i d'acord amb el que es disposa en el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació i l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, amb la participació a través del tràmit d'audiència de les organitzacions sindicals i patronals més representatives,  
  
  
  
ORDENE  
  
Article 1. Objectiu i àmbit  
1. L'objecte d'esta orde és establir les bases reguladores que han de regir la concessió de les subvencions públiques destinades als CEO per a promoure la millora de l'ocupabilitat i facilitar la inserció laboral de les persones amb discapacitat en l'àmbit de la Comunitat Valenciana, mitjançant la creació o el manteniment de les unitats de suport a l'activitat professional, d'acord amb el que s'establix en la normativa aplicable segons el que es disposa en la disposició addicional primera d'esta orde.  
  
2. S'entén per unitat de suport l'activitat professional dels equips de diversos professionals emmarcats dins dels serveis d'ajust personal i social dels CEO que, mitjançant el desenvolupament de les funcions i comeses relacionades en l'article 2 del Reial decret 469/2006, de 21 d'abril, pel qual es regulen les unitats de suport a l'activitat professional en el marc dels serveis d'ajust personal i social dels CEO, o la norma que el substituïsca, permeten ajudar a superar les barreres, els obstacles o les dificultats que les persones treballadores amb discapacitat d'estos centres tenen en el procés d'incorporació a un lloc de treball, així com la permanència i la progressió en este lloc, incloent-hi la seua incorporació en enclavaments laborals i en el mercat ordinari de treball, sense descurar els aspectes socials, culturals, esportius o de rehabilitació.  
  
  
Article 2. Entitats beneficiàries de les ajudes  
Podran ser entitats beneficiàries de les ajudes previstes en esta orde els CEO inscrits en el Registre de CEO de la Comunitat Valenciana, que desenvolupen la seua activitat a la Comunitat Valenciana i complisquen els requisits establits en esta orde i en la normativa aplicable.  
  
  
Article 3. Requisits generals de les entitats beneficiàries i manera d'acreditar-los  
1. Els requisits que han de complir les entitats sol·licitants per a resultar beneficiàries de les ajudes regulades en esta orde, i la manera d'acreditar-los, són els següents:  
a) Estar qualificades i inscrites com a CEO de la Comunitat Valenciana en el registre administratiu creat pel Decret 227/2018, de 14 de desembre, del Consell, amb què es regula la qualificació i la inscripció dels centres especials d'ocupació en el Registre de centres especials d'ocupació de la Comunitat Valenciana (DOGV 8467, 18.01.2019), modificat pel Decret 70/2020, de 19 de juny, del Consell, de modificació del Decret 227/2018, de 14 de desembre, del Consell, pel qual es regula la qualificació i la inscripció dels centres especials d'ocupació en el Registre de centres especials d'ocupació de la Comunitat Valenciana (DOGV 8840, 22.06.2020).  
Esta informació consta inscrita en el Registre de CEO de la Comunitat Valenciana.  
b) Comptar amb unitats de suport constituïdes d'acord amb la composició establida en l'article 12 de l'orde present, en funció del nombre de persones treballadores amb discapacitat que presenten més dificultats d'accés al mercat de treball i contractades en el CEO durant tot el període subvencionable. En tot cas, hauran d'estar constituïdes amb anterioritat a la fi del termini de presentació de les sol·licituds amb càrrec a cada convocatòria anual.  
La documentació acreditativa d'este requisit serà requerida en la convocatòria anual corresponent i es justificarà amb l'aportació dels formularis corresponents en model normalitzat.  
c) Les unitats de suport hauran de disposar d'espais i locals adequats, propis o aliens, que garantisquen els drets d'intimitat i confidencialitat, habilitats per a la prestació correcta dels serveis d'ajust personal, laboral i social.  
Esta informació serà aportada pels CEO sol·licitants de les ajudes i s'acreditarà com a declaració responsable.  
d) Estar inscrites com a entitats ocupadores en els règims de la Seguretat Social en què hi haja afiliació de persones treballadores per compte d'altri.  
La inscripció en els règims de la Seguretat Social corresponents s'acredita mitjançant l'aportació del número de compte de cotització a la Seguretat Social.  
e) Disposar d'un pla d'igualtat, en els supòsits en què siga obligatori, d'acord amb el que es disposa en l'article 45 de la Llei orgànica 3/2007, de 22 de març, per a la igualtat efectiva de dones i hòmens.  
  
S'entendrà com a aconseguit este requisit amb la inscripció obligatòria en el registre públic de conformitat amb el que es preveu en l'article 11 del Reial decret 901/2020, de 13 d'octubre, pel qual es regulen els plans d'igualtat i el seu registre i es modifica el Reial decret 713/2010, de 28 de maig, sobre el registre i el depòsit dels convenis i els acords col·lectius de treball, i tot això en relació amb l'article 4 de la Llei 9/2003, de 2 d'abril, de la Generalitat, per a la igualtat entre dones i hòmens.  
f) No podran ser beneficiàries de les ajudes regulades en esta orde les persones o entitats que hagen incorregut en els supòsits previstos en l'article 13 de la Llei 38/2003, de 17 de novembre, general de subvencions.  
Per a subvencions d'import superior a 30.000 euros, quan les entitats sol·licitants siguen únicament subjectes inclosos en l'àmbit d'aplicació de la Llei 3/2004, de 29 de desembre, per la qual s'establixen mesures de lluita contra la morositat en les operacions comercials, no podran obtindre la condició d'entitat beneficiària o col·laboradora les empreses que incomplisquen els terminis de pagament previstos en la llei mencionada.  
Esta circumstància s'acreditarà d'acord amb el que s'establix en l'article 13.3.bis de la Llei 38/2003, segons es tracte d'entitats jurídiques que, d'acord amb la normativa comptable, puguen presentar compte de pèrdues i guanys abreujat o no.  
g) No podran ser beneficiàries de les ajudes les entitats que no reunisquen els requisits establits en el Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de funcionament de la Unió Europea; en particular, les empreses en crisi o les que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú, segons el que es disposa en la disposició addicional tercera de l'orde present.  
Este reglament ha sigut modificat pels reglaments següents: Reglament (UE) 2017/1084 de la Comissió de 14 de juny de 2017 (DOUE L 156 de 20.6.2017); també modificat pel Reglament (UE) 2020/972 de la Comissió, de 2 de juliol de 2020 (DOUE L 215/3, 07.07.2020), pel Reglament (UE) núm. 2021/1237 de la Comissió, de 23 de juliol de 2021 (DOUE L 270 de 29.07.2021) i pel Reglament (UE) 2023/1315 de la Comissió, de 23 de juny de 2023 (DUE L 167 de 30.06.2023), pel qual, entre altres modificacions, es prorroga la vigència del Reglament (UE) 651/2014 fins al 31.12.2026.  
Les referències al Reglament (UE) núm. 651/2014 i a les seues modificacions aprovades en 2017, 2020, 2021 i 2023, es faran com a RGEC.  
Este requisit s'acreditarà mitjançant una declaració responsable, amb el model normalitzat.  
  
Article 4. Obligacions generals de les entitats beneficiàries  
Les entitats beneficiàries hauran de complir les obligacions generals previstes en l'article 14 de la Llei 38/2003, general de subvencions, les altres normes d'aplicació general i també les següents:  
1. Obligacions de transparència en les subvencions dirigides a entitats públiques i entitats privades.  
a) Les entitats públiques hauran de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, li corresponen com a entitat pública.  
b) Les entitats privades incloses en l'article 3 de la Llei 19/2023, de 9 de desembre, de transparència, accés a la informació pública i bon govern, i en l'article 4 de la Llei 1/2022, de 13 d'abril, de transparència i bon govern de la Comunitat Valenciana, hauran de complir les obligacions de publicitat activa que conté el capítol II del títol I de la Llei 19/2013, i publicar la informació en els termes previstos en els principis generals de l'article 5 de la Llei 19/2013, en la informació institucional i organitzativa de l'article 6 i en l'econòmica i pressupostària de l'article 8 d'esta llei. Esta publicació es farà mitjançant la pàgina web de l'entitat o a través de la plataforma TEP- Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
  
Esta informació s'haurà de publicar a partir de l'any següent a aquell en el qual s'hagen superat els llindars establits, i s'haurà de mantindre publicada durant almenys quatre anys naturals.  
c) Totes les entitats beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions que preveu la Llei de transparència, i en el termini de 10 dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que haja realitzat el requeriment podrà acordar, amb un advertiment i una audiència previs a l'interessat, la imposició de multes coercitives en els termes que preveu l'article 5 de la Llei 1/2022.  
2. Sense perjuí de les obligacions previstes en els apartats anteriors, i d'acord amb el que es disposa en la Llei 38/2003, general de subvencions, totes les entitats beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip del Servei Públic d'Ocupació Estatal, de la Generalitat Valenciana i de Labora, en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
A més, les entitats definides com a CEO hauran de fer constar el caràcter de «Centre Especial d'Ocupació qualificat per Labora», mitjançant el corresponent cartell indicador en cada un dels centres de treball propis ubicats a la Comunitat Valenciana. Així mateix, i en els supòsits de prestació de serveis en centres de treball aliens, el personal ha d'acreditar que pertany al centre especial d'ocupació en què està donat d'alta mitjançant la identificació en els uniformes de treball.  
  
3. Portar la comptabilitat separada dels ingressos referents al personal integrant de les unitats de suport a l'activitat professional subvencionats a través del programa present d'ajudes.  
4. Procedir al reintegrament dels fons percebuts en els supòsits previstos en l'article 37 de la Llei 38/2003, general de subvencions, en relació amb el que s'establix en els articles 91 a 93 del Reglament de la Llei 38/2003, aprovat pel Reial decret 887/2006, i el que s'establix en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
5. Comunicar a Labora, en un termini no superior a trenta dies, qualsevol alteració o modificació que es produïsca en relació amb la qualificació com a CEO; entre altres, els canvis de titularitat o de representació, la forma jurídica, les activitats, el domicili social, l'obertura de nous centres de treball, les modificacions en el capital social, etc.  
6. Comunicar, en el termini d'un mes des de l'inici, qualsevol reducció de jornada, finalització i suspensió del contracte del personal integrant de les unitats de suport, per als quals s'haja sol·licitat una subvenció per a finançar els costos salarials.  
7. Comunicar anualment els períodes de suspensió dels contractes de treball de les persones amb discapacitat subvencionades en este programa.  
8. Les entitats beneficiàries hauran d'informar les persones de les quals aporten dades o documentació relativa, entre altres, al tipus i grau de discapacitat, mitjançant una declaració responsable, dels aspectes següents:  
La comunicació d'estes dades a l'Administració per a tractar-les en l'àmbit de les seues competències i d'acord amb els fins del procediment.  
La possibilitat que l'Administració faça consultes relacionades amb les seues dades per a comprovar, entre altres aspectes, que són veraces.  
El dret d'oposició que té al fet que l'Administració tracte les seues dades. En este cas, ha de comunicar esta oposició a l'Administració als efectes oportuns.  
Així mateix, en el cas que esta consulta requerisca per llei una autorització de la persona les dades de la qual es consultaran, l'entitat sol·licitant de les ajudes disposa d'esta autorització, que estarà disponible a requeriment de l'Administració en qualsevol moment.  
9. Facilitar tota la informació relacionada amb la subvenció que li siga requerida per Labora.  
  
Article 5. Presentació de sol·licituds, documentació i terminis  
Les sol·licituds es presentaran en la forma, dins del termini i amb la documentació que s'establisca en la convocatòria anual corresponent.  
  
Article 6. Procediment i criteris per a la concessió de les ajudes  
1. El procediment de concessió de subvencions regulades en esta orde serà, d'acord amb el que s'establix en l'article 22 de la Llei 38/2003, general de subvencions, el de concurrència competitiva.  
2. El procediment s'iniciarà d'ofici, mitjançant convocatòria de la persona titular de la Direcció General de Labora, que es publicarà íntegrament en la Base de dades nacional de subvencions, així com en extracte en el Diari Oficial de la Generalitat Valenciana, d'acord amb el procediment establit en l'article 20.8 de la Llei 38/2003, de 17 de novembre, general de subvencions.  
3. La valoració de les sol·licituds presentades s'efectuarà d'acord amb els criteris següents:  
3.1. Criteri 1. Percentatge que, a data 31 de desembre de l'exercici immediatament anterior, representen les persones treballadores amb discapacitat amb contracte indefinit respecte del total de les persones treballadores amb discapacitat de la plantilla del centre especial d'ocupació:  
  
Fins al 15 % 0 punts  
Del 16 al 30 % 5 punts  
Del 31 al 45 % 10 punts  
Del 46 al 60 % 15 punts  
Del 61 al 75 % 20 punts  
Per a més del 75 % 25 punts  
  
  
3.2. Criteri 2. Percentatge que, a data 31 de desembre de l'exercici immediatament anterior, representen les persones treballadores amb discapacitat que presenten més dificultats d'accés al mercat de treball dels CEO, sobre el total de persones treballadores amb discapacitat del centre especial d'ocupació:  
  
Fins al 15 % 25 punts  
Del 16 al 30 % 30 punts  
Del 31 al 45 % 35 punts  
Del 46 al 60 % 40 punts  
Del 61 al 75 % 45 punts  
Per a més del 75 % 50 punts  
  
  
3.3. Criteri 3. Percentatge que, a data 31 de desembre de l'exercici immediatament anterior, representen les dones amb el tipus de grau de discapacitat que presenten més dificultats d'accés al mercat de treball dels CEO, sobre el total de les persones treballadores amb este tipus i grau de discapacitat del centre especial d'ocupació:  
  
Fins al 15 % 25 punts  
Del 16 al 30 % 30 punts  
Del 31 al 45 % 35 punts  
Del 46 al 60 % 40 punts  
Del 61 al 75 % 45 punts  
Per a més del 75 % 50 punts  
  
  
3.4. Criteri 4. Nombre de les persones treballadores amb discapacitat procedents del centre especial d'ocupació que hagen sigut contractades, amb caràcter indefinit o per un període d'almenys sis mesos, per empreses ordinàries en els dos anys immediatament anteriors al moment d'inici del període subvencionable: 1 punt per cada persona treballadora contractada, amb un límit de 5 punts.  
4. Una vegada aplicats els criteris de valoració anteriors i obtingudes les puntuacions corresponents a cada projecte, s'establirà una prelació de les sol·licituds presentades.  
5. La dotació publicada es distribuirà de manera que a totes les sol·licituds que complisquen els requisits per a ser subvencionades se'ls garantisca un 50 % mínim de l'import d'ajuda sol·licitada, o un percentatge inferior en cas que la dotació total publicada resulte insuficient, i es distribuirà la resta de la dotació fins al 100 % del que s'ha sol·licitat, per orde de puntuació, de més a menys puntuació, fins al límit del crèdit disponible.  
6. En cas que es produïsca un empat en la puntuació total obtinguda després de l'aplicació del barem anterior, que afecte el percentatge de subvenció a atorgar, este empat es dirimirà, primer, en favor dels CEO que acrediten que, a data 31 de desembre de l'exercici anterior, ocupen més percentatge de treballadors amb discapacitat en relació amb les respectives plantilles totals; en cas que l'empat persistisca malgrat l'aplicació d'este criteri, tindran preferència en l'orde de prelació, quan l'empat es produïsca entre entitats que no estiguen legalment obligades a disposar d'un pla d'igualtat, aquelles que, abans de la finalització del termini de presentació de sol·licituds, hagen negociat amb la representació legal de les persones treballadores, si n'hi haguera, i hagen aprovat i tramitat la inscripció dels plans d'igualtat en el registre corresponent de convenis i acords col·lectius de treball, encara que no estiguen obligades legalment. Si l'empat persistix, es dirimirà a favor de la sol·licitud que haja obtingut més puntuació en el criteri 2 (apartat 3.2). Si persistix l'empat, es resoldrà a favor del que haja obtingut més puntuació en el criteri 3 (apartat 3.3). Finalment, si persistix l'empat, es resoldrà segons la data de la sol·licitud i de l'expedient complet.  
  
La documentació acreditativa dels criteris anteriors de desempat és aportada pels CEO en el moment que es produïsca l'empat, i no amb caràcter previ.  
7. En el cas que la dotació publicada siga suficient per a finançar el total de les sol·licituds presentades, no serà necessari fer la baremació de les sol·licituds i es procedirà a concedir les ajudes sol·licitades segons les quanties corresponents sobre la base d'esta orde.  
  
8. En cas que la dotació siga insuficient per a atendre el total de les ajudes sol·licitades, i si una vegada concedides les ajudes s'obté una ampliació de crèdits, estos es destinaran a completar, fins al límit de la quantia sol·licitada, aquells expedients que no hagen obtingut el total de l'ajuda inicialment.  
  
Article 7. Tramitació i resolució  
1. La instrucció del procediment de concessió de subvencions correspondrà a la subdirecció general d'ocupació de Labora amb competències en matèria d'ocupació.  
2. Una vegada examinades les sol·licituds, l'òrgan instructor remetrà un informe en què farà constar que les entitats beneficiàries complixen tots els requisits necessaris per a la concessió de les ajudes.  
3. Una vegada instruïts els expedients, es remetran a la comissió de valoració, que procedirà a avaluar les sol·licituds i emetrà un informe en el qual es concretarà el resultat d'esta avaluació.  
La composició de la Comissió de valoració serà la següent:  
- President o presidenta: la persona titular de la Subdirecció General d'Ocupació o una persona funcionària que designe per a substituir-la.  
  
- Vocals: la persona titular del servei amb competències en matèria d'ocupació protegida o una persona funcionària que designe per a substituir-la, que actuarà com a secretària o secretari, i una persona funcionària del servei mencionat, que serà designada per la persona titular d'este servei.  
4. L'òrgan instructor, a la vista de l'expedient i de l'informe de l'òrgan col·legiat, formularà la proposta de resolució.  
5. La competència per a resoldre les sol·licituds presentades correspon a la persona titular de la Direcció General de Labora o l'òrgan en què esta delegue.  
6. El termini màxim per a resoldre i notificar la resolució que siga procedent serà de quatre mesos, a comptar des de l'endemà de l'entrada de la sol·licitud en el registre telemàtic de la Generalitat.  
Una vegada transcorregut el termini anterior sense que s'haja dictat i notificat cap resolució expressa, la sol·licitud s'entendrà desestimada per silenci administratiu, d'acord amb el que preveu la legislació del procediment administratiu comú.  
7. La resolució de concessió de les ajudes, degudament motivada, fixarà expressament la quantia concedida i incorporarà, si és el cas, les condicions, les obligacions i les determinacions accessòries a què s'haja de subjectar l'entitat beneficiària d'esta, amb la notificació a les persones interessades en els termes que preveu la legislació del procediment administratiu comú.  
8. La resolució posarà fi a la via administrativa i, contra esta, es podrà interposar un recurs potestatiu de reposició davant del mateix òrgan que va dictar l'acte, en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o un recurs contenciós administratiu, en el termini de dos mesos, davant del jutjat contenciós administratiu corresponent de la Comunitat Valenciana, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 8. Resolució d'incidències  
La persona titular de la Direcció General de Labora, o l'òrgan en què esta delegue, serà la competent per a resoldre les incidències que es produïsquen amb posterioritat a la concessió d'ajudes, com ara pròrrogues de terminis, modificacions justificades del projecte inicial o qualsevol variació de les condicions particulars de la concessió.  
  
Article 9. Concurrència d'ajudes i subvencions  
L'import de les subvencions regulades en esta orde en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques o d'altres ens públics o privats, nacionals o internacionals, supere els costos salarials i de Seguretat Social del personal integrant de les unitats de suport a l'activitat professional. S'han de respectar, en tot cas, els límits i les normes d'acumulació d'ajudes establits en la disposició addicional tercera d'esta orde.  
  
Article 10. Control de les ajudes  
1. Correspondrà a la persona titular de la Direcció General de Labora, o l'òrgan en què esta delegue, dur a terme la funció de control de les subvencions concedides, així com l'avaluació i el seguiment d'este programa, per a la qual cosa implantarà tots els mecanismes que considere oportuns.  
2. A l'efecte del que es disposa en la lletra j de l'article 165.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de conformitat amb l'article 2.3 de la Llei 3/2000, de 17 d'abril, per la qual es crea Labora, s'establirà amb caràcter anual en cada convocatòria un pla de «visites in situ» que cal realitzar a un percentatge d'entitats beneficiàries, i que consistirà en el següent:  
a) Comprovació del compliment de l'objectiu que fonamenta la concessió de les ajudes regulades en esta orde.  
b) Comprovació de la disponibilitat d'espais i de locals adequats, propis o aliens, habilitats per a la prestació adequada dels serveis d'ajust personal, laboral i social.  
c) Comprovació de la veracitat del compliment de les dades, els requisits i les obligacions facilitats pels CEO mitjançant declaracions responsables.  
3. Les entitats estaran obligades a sotmetre's a les actuacions de control financer de la Intervenció General i dels òrgans competents de les institucions comunitàries, i a tots els procediments que s'establisquen per a garantir el compliment de l'orde present.  
  
Article 11. Persones destinatàries finals  
1. Les persones destinatàries finals d'este programa seran les persones treballadores amb discapacitat que tinguen més dificultats d'accés al mercat de treball dels CEO, segons el que s'establix en l'apartat 2 de la disposició addicional segona d'esta orde, a saber:  
  
a) Les persones amb paràlisi cerebral, trastorn de la salut mental, discapacitat intel·lectual o trastorn de l'espectre de l'autisme, amb un grau de discapacitat reconegut igual o superior al 33 %.  
  
b) Les persones amb discapacitat física o sensorial amb un grau de discapacitat reconegut igual o superior al 65 %.  
2. Les unitats de suport a l'activitat professional podran prestar servei també a les persones treballadores amb discapacitat del CEO no incloses en l'apartat anterior, sempre que la dedicació a estes persones treballadores no menyspree l'atenció de les incloses en l'apartat anterior.  
  
Article 12. Unitats de suport a l'activitat professional: composició, requisits i funcions  
1. Composició de les unitats de suport a l'activitat professional  
1r. Els centres especials d'ocupació, per a accedir a les subvencions regulades en esta orde, hauran de disposar d'unitats de suport a l'activitat professional la composició de les quals s'establirà d'acord amb els mòduls regulats en l'article 6 del Reial decret 469/2006, de 21 d'abril, pel qual es regulen les unitats de suport a l'activitat professional en el marc dels serveis d'ajust personal i social dels centres especials d'ocupació, a saber:  
a) Un màxim de 15 persones treballadores amb discapacitat incloses en l'apartat 1 de l'article 11: un tècnic o tècnica, almenys al 20 % de la seua jornada laboral i un encarregat o encarregada de suport a la producció a temps complet, o el que corresponga proporcionalment si la contractació es realitza a temps parcial.  
b) De 16 a 30 persones treballadores amb discapacitat incloses en l'apartat 1 de l'article 11: un tècnic o tècnica, almenys al 80 % de la seua jornada laboral, i dos encarregats o encarregades de suport a la producció a temps complet, o el que corresponga proporcionalment si la contractació es realitza a temps parcial.  
c) De 31 a 45 persones treballadores amb discapacitat incloses en l'apartat 1 de l'article 11: dos tècnics o tècniques; una persona tècnica a temps complet i una altra, almenys, al 50 % de la seua jornada laboral, i tres encarregats o encarregades de suport a la producció a temps complet, o el que corresponga proporcionalment si la contractació es realitza a temps parcial.  
d) De 46 a 60 persones treballadores amb discapacitat incloses en l'apartat 1 de l'article 11: dos tècnics o tècniques a temps complet i quatre encarregats o encarregades de suport a la producció a temps complet, o el que corresponga proporcionalment si la contractació es realitza a temps parcial.  
e) De 61 a 75 persones treballadores amb discapacitat incloses en l'apartat 1 de l'article 11: tres tècnics o tècniques, dos a temps complet i una altra, almenys, al 50 % de la seua jornada laboral, i cinc encarregats o encarregades de suport a la producció a temps complet, o el que corresponga proporcionalment si la contractació es realitza a temps parcial.  
  
f) Per a més de 75 persones treballadores, s'establirà la plantilla de la Unitat de Suport a l'Activitat Professional proporcionalment, segons els criteris anteriorment exposats.  
2n. Quan el nombre de persones treballadores amb el tipus i grau de discapacitat establit en l'apartat 1 de l'article 11, al qual es dirigix el servei, no corresponga als màxims de cada mòdul, el temps de dedicació del personal de les unitats de suport a l'activitat professional serà proporcional al nombre d'estes persones treballadores amb discapacitat.  
  
3r. Quan per causes justificades es produïsquen vacants o suspensions de contracte del personal integrant de les unitats de suport, els llocs hauran de ser coberts o substituïts, mitjançant un contracte temporal de substitució dels regulats en l'apartat 3r de l'article 15 del text refós de la Llei de l'Estatut dels Treballadors, mitjançant la contractació de noves persones treballadores d'acord amb els requisits establits en esta orde en el termini d'un mes, o mitjançant altres persones treballadores integrants de la unitat de suport, els costos laborals de les quals no s'estaven subvencionant per excedir la contractació dels mòduls mínims establits en el Reial decret 469/2006, a fi de mantindre la proporcionalitat.  
  
La no substitució en este termini suposarà que el personal que integra la unitat de suport deixarà d'estar subvencionat en la resta de l'exercici.  
2. Requisits del personal integrant de les unitats de suport a l'activitat professional  
a) Els contractes del personal que integra les unitats de suport a l'activitat professional han de recollir des d'un principi tant la categoria professional com l'ocupació concreta que desenvoluparan en el centre especial d'ocupació, per a evitar qualsevol error en la interpretació de les seues funcions i comeses en les entitats, i així garantir la correcta adequació entre els contractes i les funcions que s'exercixen en aplicació i desenvolupament d'estes. No obstant això, estes ocupacions podran constar en clàusules addicionals, en annex al contracte o en escrits registrats en els centres Espai Labora de modificació dels contractes subscrits amb anterioritat, a través del tràmit telemàtic habilitat per al registre de la documentació relacionada amb la comunicació de la contractació laboral.  
b) Les persones integrants de les unitats de suport hauran d'estar donades d'alta en la Seguretat Social en el grup de cotització corresponent a la seua categoria professional, i no podrà ser inferior al grup 3 en el cas del personal tècnic de suport, ni al 9 en el cas del personal encarregat de suport a la producció.  
c) El personal tècnic de les unitats de suport haurà d'estar en possessió d'una titulació mínima de tècnic o tècnica de grau mitjà o superior, preferentment en els àmbits educatiu, sanitari, pedagògic, psicosocial, terapèutic o sociolaboral. En cas que la titulació corresponga a àmbits diferents dels anteriors, el personal tècnic haurà de tindre, a més de la titulació, una experiència mínima d'un any en activitats d'integració social o laboral de persones amb discapacitat a través d'una relació laboral o professional, a excepció de les subvencionades pel mateix programa en exercicis anteriors. En cas que hi haja experiència adquirida a través d'accions de voluntariat, s'hauran d'acreditar un mínim de dos anys d'experiència.  
Si falta la titulació mencionada, es considera que el personal tècnic que ja havia sigut contractat i subvencionat pel mateix programa en exercicis anteriors, en el mateix o en un altre CEO, té coneixements i experiència equiparables, sense perjuí de la formació contínua i/o el perfeccionament a través de cursos i de jornades que es puguen organitzar.  
  
3. Funcions del personal integrant de les unitats de suport  
La prestació dels serveis d'ajust personal i social dels CEO es desenvoluparà mitjançant les funcions i comeses relacionades en l'article 2 del Reial decret 469/2006, de 21 d'abril, a saber:  
a) Detectar i determinar, amb una valoració prèvia de les capacitats de la persona i l'anàlisi del lloc de treball, les necessitats de suport perquè el treballador amb discapacitat puga desenvolupar la seua activitat professional.  
b) Establir les relacions precises amb l'entorn familiar i social de les persones treballadores amb discapacitat, perquè este siga un instrument de suport i estímul al treballador en la incorporació a un lloc de treball i a l'estabilitat en este lloc.  
c) Desenvolupar tots els programes de formació que siguen necessaris per a l'adaptació de les persones treballadores al lloc de treball, així com a les noves tecnologies i els processos productius.  
d) Establir suports individualitzats per a cada persona treballadora en el lloc de treball.  
e) Afavorir i potenciar l'autonomia i la independència de les persones treballadores amb discapacitat, principalment, en el seu lloc de treball.  
f) Afavorir la integració de noves persones treballadores al centre especial d'ocupació mitjançant l'establiment dels suports adequats a este fi.  
g) Assistir les persones treballadores del centre especial d'ocupació en el procés d'incorporació als enclavaments laborals i al mercat ordinari de treball.  
h) Detectar i intervindre en els possibles processos de deterioració evolutiva de les persones treballadores amb discapacitat a fi d'evitar i atenuar-ne els efectes.  
4. El compliment d'estes funcions requerix una atenció individualitzada de totes les persones treballadores amb discapacitat que presenten més dificultats d'accés al mercat de treball, que es regula en l'apartat 1 de l'article 11 d'esta orde, mitjançant entrevistes de diagnòstic individuals, de manera presencial i amb caràcter mínim anual, i el desenvolupament d'itineraris individualitzats d'inserció i orientació sociolaboral amb caràcter mínim anual, segons el model normalitzat.  
  
Una vegada subscrits els itineraris anuals corresponents, s'hauran de fer entrevistes de seguiment de l'itinerari, de manera presencial, per a tornar a avaluar els objectius aconseguits i els que estan pendents d'aconseguir, així com per a detectar noves necessitats que tindran un caràcter mínim trimestral, junt amb la valoració final.  
Les necessitats detectades en les entrevistes de diagnòstic i/o de seguiment han de ser ateses mitjançant actuacions grupals i individuals, mínim dos a l'any, amb caràcter presencial, o part proporcional en funció de la duració dels contractes. Les àrees laboral i medicorehabilitadora són prioritàries, i en general totes les accions que servisquen per a la millora de l'ocupabilitat i ajuden a superar les barreres, els obstacles o les dificultats que les persones treballadores amb discapacitat dels centres especials d'ocupació tinguen en la permanència i la progressió en este, així com en el procés d'incorporació a un lloc de treball, en un altre centre especial d'ocupació o en una empresa ordinària.  
En tot cas, es prestaran serveis d'ajust a requeriment de les persones treballadores amb discapacitat, amb una valoració prèvia del personal tècnic.  
Tant les entrevistes de diagnòstic, com les entrevistes de seguiment i la prestació dels serveis d'ajust hauran de tindre caràcter presencial, excepte per causes excepcionals degudament justificades, en què es podran prestar els serveis de manera telemàtica, sempre que quede acreditat en l'expedient que per a esta atenció per via telemàtica, la persona amb discapacitat disposa de les ferramentes i els espais necessaris que garantixen el bon funcionament del servei i la privacitat.  
  
  
Article 13. Subvencions, quantia i incompatibilitats  
1. Les subvencions establides en esta orde es destinaran a finançar els costos salarials i de la Seguretat Social corresponents a les nòmines de gener a desembre de l'exercici corresponent a cada convocatòria anual, incloent-hi dos pagues extraordinàries o el prorrateig d'estes, derivats de la contractació indefinida del personal integrant de les unitats de suport a l'activitat professional en els CEO, per al desenvolupament de les funcions descrites en el reial decret que les crea.  
2. La quantia d'estes subvencions s'establix com a màxim en 1.440 euros anuals per cada persona treballadora amb el tipus i grau de discapacitat indicats en el punt 1 de l'article 11, contractada per temps indefinit, incloent-hi els contractes fixos discontinus, o mitjançant contracte temporal de duració igual o superior a sis mesos, segons la legislació vigent, i a jornada completa.  
Esta subvenció es reduirà de manera proporcional en funció de la jornada i de la duració dels contractes del personal amb discapacitat.  
  
No obstant això, esta subvenció de 1.440 euros anuals per cada persona treballadora destinatària final de les ajudes del programa present, contractada a jornada completa o la part proporcional en cas que es tracte de contractes a temps parcial, es podrà incrementar en les convocatòries anuals corresponents amb el límit màxim del 30 % establit en l'article 8 del Reial decret 818/2021, en funció del grau d'implicació dels CEO en el compliment de l'objectiu que fonamenta la concessió d'estes ajudes i del pressupost disponible.  
3. Les persones treballadores amb discapacitat que tinguen més dificultats d'accés al mercat de treball i que resulten subvencionables d'acord amb l'article 11, apartat 1, hauran d'estar contractades en el CEO en la data que determine cada convocatòria.  
4. Les contractacions del personal integrant de les unitats de suport i de les persones treballadores amb discapacitat que presenten més dificultats d'accés al mercat de treball, no incloses en els apartats 1 i 2 d'este article, resultaran subvencionables sempre que no impliquen un increment de l'import de la subvenció concedida inicialment, en virtut de substitucions d'estes persones treballadores.  
  
5. No es consideraran integrants de les unitats de suport a l'activitat professional, a l'efecte de les subvencions regulades en esta orde, les persones treballadores la jornada màxima legal de les quals vinga d'una altra empresa, encara que estiga subvencionada per qualsevol organisme públic, ni el personal que exercisca, així mateix, la representació de l'entitat mitjançant el càrrec de gerent, administrador o administradora, o qualsevol altre que implique poder de decisió en el CEO, o que realitze funcions directives, així com el personal que preste serveis d'administració al centre.  
6. L'ajuda salarial i de la Seguretat Social corresponent al personal integrant de les unitats de suport es finançarà a través del programa actual i és incompatible amb l'«Ajuda als costos salarials de persones amb discapacitat en els centres especials d'ocupació», per la qual cosa resulta irrenunciable.  
  
Article 14. Justificació de la despesa i requisits per al pagament  
1. Les ajudes regulades en esta orde es justifiquen mitjançant l'aportació de la documentació següent:  
a) Rebuts dels salaris i justificants del càrrec en compte del personal integrant de les unitats de suport. La justificació de la despesa requerirà la presentació del justificant a què fa referència el càrrec, el càrrec en compte dels imports i les persones treballadores.  
Tant les nòmines com els càrrecs en compte s'hauran de presentar ordenats alfabèticament.  
b) Rebuts de liquidació de cotitzacions (RLC) de cada mensualitat, acompanyats pels justificants acreditatius del càrrec en compte, i informe de dades per a la cotització de treballadors per compte d'altri - informació per període de liquidació i codi de compte de cotització (Idc/pl-ccc), en què conste donat d'alta el personal integrant de les unitats de suport.  
c) Declaració responsable sobre l'autenticitat de la despesa, en model normalitzat.  
d) Informe acreditatiu dels serveis d'ajust personal i social prestats a totes les persones treballadores amb discapacitat que presenten més dificultats d'accés al mercat de treball, per les quals s'ha concedit l'ajuda regulada en esta orde, així com del personal contractat com a interí per a la substitució d'estes persones treballadores, en model normalitzat.  
  
La realització de les accions que componen l'itinerari s'haurà de trobar degudament documentada i els models i fulls de seguiment i/o de firma de la participació en l'itinerari establit en esta convocatòria, omplits correctament. Es consideraran indicis d'un ompliment inadequat la consignació de dades o dates incongruents o qualsevol altra irregularitat que s'hi detecte.  
No obstant això, l'òrgan instructor del procediment regulat en esta orde podrà sol·licitar l'aportació de documentació justificativa de les activitats realitzades d'ajust personal i social, per a la prestació de les quals s'ha rebut l'ajuda, incloent-hi el contingut d'estes.  
e) Acreditació d'estar al corrent del pagament d'obligacions per reintegrament de subvencions, en model normalitzat (declaració article 34.5 de la Llei 38/2003, general de subvencions).  
f) Declaració sobre l'import i la destinació de l'ajuda, en model normalitzat, acreditatiu de la no concurrència de subvencions o del finançament de les accions amb altres possibles fons.  
g) Declaració sobre publicitat i transparència, en model normalitzat, acreditatiu del compliment de l'obligació establida en l'article 4, apartats 1 i 2, juntament amb una captura de pantalla de la pàgina web del CEO si és el cas.  
2. L'aportació de la documentació justificativa de la subvenció es realitzarà en els terminis establits en cada convocatòria anual. Les convocatòries anuals corresponents poden requerir l'aportació de qualsevol altra documentació complementària que es considere necessària.  
  
3. En tot cas, amb anterioritat a dictar-se la proposta de resolució de pagament, l'entitat beneficiària haurà d'acreditar que es troba al corrent en el compliment de les obligacions tributàries i davant de la Seguretat Social.  
  
Article 15. Bestreta de la subvenció  
1. Una vegada concedida la subvenció, es podran realitzar pagaments anticipats, segons el procediment i els percentatges màxims previstos en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, o els que específicament es puguen establir per a esta mena de subvencions en les successives lleis de pressupostos o per acord del Consell.  
2. Per al pagament pel règim de bestretes, l'entitat beneficiària haurà de presentar una garantia pels imports que cal anticipar, excepte en els supòsits legalment establits pels quals s'exonere de la seua constitució expressament.  
La garantia es depositarà en el corresponent servei territorial de la conselleria competent en matèria d'hisenda. Una vegada obtinguda la carta de pagament acreditativa del depòsit, l'haurà de presentar, a través de la seu electrònica de la Generalitat, l'entitat beneficiària en la Subdirecció General d'Ocupació de Labora, com a requisit previ i indispensable per al pagament anticipat.  
Les garanties es cancel·laran per acord de l'òrgan concedent una vegada comprovada de conformitat l'adequada justificació de la bestreta i quan s'hagen reintegrat les quantitats anticipades.  
3. D'acord amb el que preveu l'article 19.5 de la Llei general de subvencions, els rendiments financers que es generen pels fons lliurats a les entitats beneficiàries no incrementaran l'import de la subvenció concedida, per raó de l'escassa quantia d'estos i la dificultat d'aplicar-los a les activitats subvencionades i de fer-ne el seguiment i el control.  
  
Article 16. Reintegrament o minoració de les ajudes concedides i procediment de reintegrament  
1. Reintegrament de les ajudes concedides:  
a) Tota alteració de les condicions tingudes en compte per a la concessió de la subvenció i, en qualsevol cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.  
  
b) La declaració judicial o administrativa ferma de nul·litat o anul·lació, d'acord amb el procediment i les causes establides en l'article 36 de la Llei 38/2003, general de subvencions, comportarà l'obligació de tornar les quantitats percebudes.   
c) També procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els supòsits previstos en l'article 37 de la Llei 38/2003, general de subvencions, en relació amb el que s'establix en els articles 91 a 93 del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions. En particular, s'haurà de fer el reintegrament total de la subvenció concedida en els supòsits següents:  
c.1) Incompliment de les obligacions, tant generals com específiques, imposades a les entitats beneficiàries en esta orde, i concretament l'obligació imposada en l'apartat 5 de l'article 4 d'esta orde, relativa a la comunicació prèvia de qualsevol canvi produït respecte de la qualificació del projecte empresarial com a CEO.  
  
c.2) La falta d'acreditació documental de la prestació dels serveis d'ajust personal i social regulats en esta orde.  
d) S'aplicarà el criteri de proporcionalitat amb reintegrament parcial de l'ajuda concedida en els supòsits següents:  
d.1) Incompliment de l'obligació de substitució del personal integrant de les unitats de suport en el termini establit en l'article 12 d'esta orde, que donarà lloc a la revocació de l'ajuda concedida pel període restant de l'exercici anual i al reintegrament d'este import, si és el cas.  
  
d.2) Reduccions de jornada i baixes per finalització de contractes de persones treballadores amb discapacitat amb anterioritat al període inicialment previst i que no hagen sigut substituïts: procedirà la revocació i el reintegrament parcial de les ajudes concedides i pagades.  
d.3) La falta d'acreditació de serveis d'ajust prestats a les persones treballadores amb discapacitat que presenten més dificultats d'accés al mercat de treball per les unitats de suport a l'activitat professional, durant els períodes de suspensió dels contractes d'estes persones amb discapacitat destinatàries finals de les ajudes regulades en esta orde; en este cas, l'import que cal reintegrar o minorar es calcularà en funció dels períodes en què estes persones treballadores amb discapacitat van deixar de prestar serveis efectius, llevat que en còmput anual se'ls presten els serveis mínims requerits en esta orde.  
  
d.4) L'acreditació insuficient de serveis d'ajust prestats a les persones treballadores amb discapacitat que presenten més dificultats d'accés al mercat de treball per les unitats de suport a l'activitat professional, en còmput anual, segons els mínims establits en esta orde.  
  
2. Procediment de reintegrament  
El procediment de reintegrament se substanciarà d'acord amb el que s'establix en el capítol II del títol II de la Llei 38/2003, general de subvencions, en relació amb el que s'establix en el capítol II del títol III del Reial decret 887/2006, de 21 de juliol, pel qual s'aprova el Reglament de la Llei 38/2003.  
3. Infraccions administratives i incoació del procediment sancionador  
El que es disposa en els apartats anteriors serà aplicable sense perjuí de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei general de subvencions, i els articles 173 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
De conformitat amb l'article 72 de la Llei 1/2022, de 13 d'abril, de transparència i bon govern de la Comunitat Valenciana, l'incompliment del que es disposa en l'apartat 1 de l'article 4 podrà comportar el reintegrament total o parcial de la subvenció concedida, amb un procediment sancionador previ que se sotmetrà al que es disposa en el títol V de la Llei 1/2022.  
  
  
DISPOSICIONS ADDICIONALS  
  
Primera. Normativa aplicable  
1. Les ajudes que es concedisquen a l'empara d'esta orde tindran la consideració de subvencions públiques.  
2. Esta orde recull les bases establides pel Ministeri d'Ocupació i Seguretat Social per a les ajudes de les quals s'ha transferit la gestió i el control a la Generalitat, que queden contingudes en les disposicions següents:  
- El text refós de la Llei general de drets de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre.  
- El Reial decret 469/2006, de 21 d'abril, pel qual es regulen les unitats de suport a l'activitat professional en el marc dels serveis d'ajust personal i social dels centres especials d'ocupació.  
- El Reial decret 818/2021, de 28 de setembre, pel qual es regulen els programes comuns d'activació per a l'ús del Sistema Nacional d'Ocupació (BOE, 29.09.2021).  
- El Reial decret 1069/2021, de 4 de desembre, pel qual s'aprova l'Estratègia espanyola de suport actiu a l'ocupació 2021-2024, publicada en el BOE de 07.12.2021 i que modifica novament la redacció de l'apartat 1 de l'article 3 del Reial decret 469/2066.  
- El Reial Decret llei 1/2023, de 10 de gener, de mesures urgents en matèria d'incentius a la contractació laboral i millora de la protecció social de les persones artistes.  
- La Llei 3/2023, de 28 de febrer, d'ocupació.  
3. Així mateix, s'hi aplica totalment la Llei 38/2003, general de subvencions, així com el Reglament de la Llei 38/2003, aprovat pel Reial decret 887/2006.  
  
Segona. Concepte de «persones amb discapacitat», «persones amb discapacitat que presenten més dificultats d'accés al mercat de treball» i manera d'acreditar-ho  
1. Es considera com a «persones amb discapacitat», a l'efecte d'esta orde, les persones amb discapacitat que complixen les condicions legals que establix l'article 4.2 de la Llei general de drets de les persones amb discapacitat i de la seua inclusió social, aprovada pel Reial decret legislatiu 1/2013, de 29 de novembre.  
Sense perjuí del que es disposa en l'article 4 de la Llei general de drets de les persones amb discapacitat i de la seua inclusió social, a l'efecte d'esta orde també tindran la consideració de persones amb discapacitat «les persones pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, i les persones pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat», però a partir de l'endemà de la publicació de la Llei 3/2023, de 28 de febrer, d'ocupació.  
  
2. Es consideren com a «persones amb discapacitat que presenten més dificultats d'accés al mercat de treball» les persones amb paràlisi cerebral, trastorn de la salut mental, discapacitat intel·lectual o trastorn de l'espectre de l'autisme, amb un grau de discapacitat o diversitat funcional reconegut igual o superior al 33 %, així com les persones amb discapacitat física o sensorial amb un grau de discapacitat reconegut igual o superior al 65 %.  
Així mateix, es considerarà que presenten un trastorn de la salut mental o una discapacitat intel·lectual igual o superior al 33 % les persones pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran invalidesa, i les persones pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat, en les quals concórrega una discapacitat de caràcter intel·lectual o mental.  
Finalment, en els casos de pluridiscapacitat intel·lectual o malaltia mental i física o sensorial igual o superior al 33 %, prevaldrà la discapacitat intel·lectual o la malaltia mental.  
3. L'acreditació de la condició de persona amb discapacitat s'efectuarà mitjançant:  
a) La qualificació i el reconeixement del grau i tipus de discapacitat o diversitat funcional per part dels equips de diversos professionals d'atenció a la discapacitat, als quals fa referència l'article 12 del Reial decret legislatiu 1/2013, pel qual s'aprova el text refós de la Llei general de drets de les persones amb discapacitat i la seua inclusió social, o en cas que falte constitució, pels centres d'avaluació de persones amb discapacitat dependents de les comunitats autònomes.  
A l'efecte de la determinació del grau i tipus de discapacitat, es tindrà en compte la valoració que facen els centres de valoració i orientació de discapacitats de la Comunitat Valenciana, disponible mitjançant consultes en la Plataforma Autonòmica d'Interoperabilitat (PAI), en el cas de valoracions efectuades pels centres de la Comunitat Valenciana. En el cas de valoracions fetes per centres d'avaluació d'altres comunitats autònomes, s'haurà d'acreditar el tipus i el grau de discapacitat obtingut segons estes valoracions.  
b) La resolució emesa pels organismes competents a què fa referència el Reial decret 1414/2006, d'1 de desembre, pel qual es determina la consideració de persona amb discapacitat a l'efecte de la Llei 51/2003, d'igualtat d'oportunitats, no discriminació i accessibilitat universal de les persones amb discapacitat.  
c) En el cas dels pensionistes de la Seguretat Social que tinguen reconeguda una pensió d'incapacitat permanent total, absoluta o gran invalidesa, i les persones pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat, per a la determinació del tipus de discapacitat intel·lectual o de la salut mental, o amb trastorn de l'espectre de l'autisme, es tindrà en compte la incapacitat permanent total, absoluta o gran invalidesa, en la qual el certificat de l'organisme competent per al reconeixement ha de recollir la concurrència d'estos trastorns, perquè en la resta dels casos, quan s'equiparen estes situacions d'incapacitat únicament a una discapacitat del 33 %, no resulten subvencionables, ja que no es tracta de les persones destinatàries finals a què fa referència l'apartat 1 de l'article 11 d'esta orde.  
  
Tercera. Compatibilitat amb el mercat interior: requisits i exclusions  
  
1. Compatibilitat amb el mercat interior  
Les ajudes regulades en esta orde són compatibles amb el mercat comú, pel fet que es regixen pel RGEC i concretament per l'article 34, com a ajudes per a compensar els costos addicionals de l'ocupació de les persones treballadores amb discapacitat, sempre que la intensitat de l'ajuda no supere el 100 % dels costos subvencionables, que són els regulats en l'article 34 del reglament mencionat.  
  
2. Exclusions  
Les ajudes regulades en esta orde, acollides al reglament d'exempció, no podran concedir-se en els supòsits establits en els apartats 2 al 5 de l'article 1 d'este reglament, entre els quals cal destacar els supòsits recollits en l'apartat 4.a d'este article, de les entitats que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú, i l'apartat c: «Les ajudes a empreses en crisis, a excepció dels règims d'ajudes destinats a reparar els perjuís causats per determinats desastres naturals».  
  
Es considerarà una empresa en crisi, segons el que es disposa en l'apartat 18 de l'article 2 d'este reglament, l'empresa en la qual succeïsquen almenys una de les circumstàncies següents:  
«a) si es tracta d'una societat de responsabilitat limitada (diferent d'una pime amb menys de tres anys d'antiguitat o, a l'efecte dels criteris per a poder optar a les ajudes al finançament de risc, una pime que complisca els requisits de l'article 21, apartat 3, lletra b, i que complisca les condicions per a rebre inversions de finançament de risc després de les comprovacions de diligència pertinents per part de l'intermediari financer seleccionat), quan haja desaparegut més de la mitat del seu capital social subscrit a conseqüència de les pèrdues acumulades; és el que succeïx quan la deducció de les pèrdues acumulades de les reserves (i de tots els altres elements que se solen considerar fons propis de la societat) conduïx a un resultat negatiu superior a la mitat del capital social subscrit; a l'efecte d'esta disposició, «societat de responsabilitat limitada» es referix, en particular, als tipus de societats mencionades en l'annex I de la Directiva 2013/34/UE del Parlament Europeu i del Consell, i «capital social» inclou, quan siga procedent, tota prima d'emissió.  
  
b) Si es tracta d'una societat en la qual almenys alguns socis o sòcies tenen una responsabilitat il·limitada sobre el deute de la societat (diferent d'una pime amb menys de tres anys d'antiguitat o, a l'efecte dels criteris per a poder optar a les ajudes al finançament de risc, una pime que complisca els requisits de l'article 21, apartat 3, lletra b, i que complisca les condicions per a rebre inversions de finançament de risc després de les comprovacions de diligència pertinents per part de l'intermediari financer seleccionat), quan haja desaparegut per les pèrdues acumulades més de la mitat dels fons propis que figuren en la seua comptabilitat; a l'efecte d'esta disposició, «societat en la qual almenys alguns socis o sòcies tenen una responsabilitat il·limitada sobre el deute de la societat» es referix, en particular, als tipus de societats mencionades en l'annex II de la Directiva 2013/34/UE.  
  
c) Quan l'empresa es trobe immersa en un procediment de fallida o d'insolvència, o reunisca els criteris establits en el dret nacional corresponent per a ser sotmesa a un procediment de fallida o d'insolvència a petició dels seus creditors.  
d) Quan l'empresa haja rebut una ajuda de salvament i encara no haja reembossat el préstec o haja posat fi a la garantia, o haja rebut una ajuda de reestructuració i estiga encara subjecta a un pla de reestructuració.  
e) Si es tracta d'una empresa diferent d'una pime, quan durant els dos exercicis anteriors:  
1) la ràtio deute/capital de l'empresa haja sigut superior a 7,5 i  
2) la ràtio de cobertura d'interessos de l'empresa, calculada sobre la base de l'EBITDA, s'haja situat per davall d'1,0».  
Tampoc seran subvencionables per esta orde les ajudes que superen els llindars establits en l'article 4 del Reglament (UE) núm. 651/2014, que en l'apartat q, i per a les ajudes per a compensar els costos addicionals de l'ocupació de treballadors amb discapacitat, queden establits en 11 milions d'euros per empresa i per any.  
Quant a la concessió d'ajudes a empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat interior, es fa constar que en aplicació de la jurisprudència Deggendorf, la Comissió pot suspendre el pagament d'una ajuda a una empresa amb una orde de recuperació pendent d'executar.  
3. Acumulació d'ajudes  
De conformitat amb l'article 8 del Reglament (UE) 651/2014, estes ajudes es podran acumular amb qualsevol altra ajuda estatal que subvencione costos identificables diferents. Així mateix, podran acumular-se amb qualsevol altra ajuda estatal que subvencione totalment o parcialment els mateixos costos, si l'acumulació no supera el 100 % del cost pertinent o el llindar de 10 milions d'euros per empresa i any. No obstant això, este llindar es podrà superar si l'acumulació es produïx amb altres ajudes exemptes en virtut del Reglament (UE) 651/2014, sempre que l'acumulació no determine una intensitat d'ajuda superior al 100 % del cost subvencionable durant qualsevol període en què s'ocupen persones treballadores amb discapacitat.  
Estes ajudes no es podran acumular amb ajudes de minimis per als mateixos costos subvencionables, si l'acumulació determina una intensitat d'ajuda superior al 100 % del cost subvencionable.  
L'ajuda salarial i de la Seguretat Social corresponent al personal integrant de les unitats de suport es finançarà a través del programa present i és incompatible amb l'«Ajuda als costos salarials de persones amb discapacitat en els centres especials d'ocupació».  
4. Càlcul de la intensitat de l'ajuda i els costos subvencionables.  
A l'efecte del càlcul de la intensitat d'ajuda i els costos subvencionables, totes les xifres emprades s'entendran abans de qualsevol deducció fiscal o altres càrregues. Els costos subvencionables s'han d'avalar mitjançant proves documentals clares, específiques i actualitzades.  
  
Quarta. Protecció de dades  
1. El tractament de dades personals que es faça en compliment d'esta norma s'haurà d'ajustar al que disposa el règim jurídic europeu i estatal en matèria de protecció de dades de caràcter personal.  
2. Labora, Servei Valencià d'Ocupació i Formació, serà responsable de les activitats de tractament que conté esta orde, i garantirà:  
  
• L'aplicació dels principis de protecció de dades regulades en l'article 5 del Reglament general de protecció de dades.  
• El compliment del deure d'informar previst en els articles 13 i 14 del Reglament general de protecció de dades, pel que fa a totes les persones interessades amb dades que siguen objecte de tractament de les activitats regulades en esta orde.  
• L'adopció de mesures d'índole tècnica i organitzativa que siguen necessàries i apropiades per a garantir un nivell de seguretat adequat al risc, assegurant, en tot cas, la confidencialitat, la seguretat i la integritat de les dades, així com les conduents a fer efectives les garanties, les obligacions i els drets reconeguts en el règim jurídic de protecció de dades. Estes mesures es correspondran amb les que establix l'Esquema Nacional de Seguretat.  
3. Les persones afectades per les diverses activitats de tractament podran exercir els seus drets d'accés, rectificació i supressió de dades, així com de limitació o oposició del tractament, quan siga procedent, davant de Labora, Servei Valencià d'Ocupació i Formació.  
4. Les comunicacions de dades que es realitzen a conseqüència de la col·laboració entre administracions públiques es faran d'acord amb les normes amb rang de llei aplicables.  
5. Tota la informació relativa als tractaments de dades de caràcter personal previstos en esta norma es trobaran disponibles en el Registre d'activitats de tractament de Labora, Servei Valencià d'Ocupació i Formació.  
6. En el disseny dels formularis de sol·licitud i aportació documental i en les publicacions (en diaris oficials, portal de transparència, etc.), i altres actes administratius, s'hauran de tindre en compte els principis de protecció de dades, especialment quant al principi de minimització.  
  
7. «El tractament de dades de les persones amb discapacitat, per situació de vulnerabilitat especial, preveurà que, si és el cas, el règim de publicitat i de notificació de les persones afectades garantisca que no es lesionen els seus drets o interessos legítims. Així mateix, si és el cas, es realitzarà l'oportuna avaluació d'impacte en els termes de la normativa de protecció de dades».  
8. En les consultes, per part de l'administració competent en este procediment, de dades personals que obren en poder de les administracions públiques, s'actuarà de conformitat amb el règim següent:  
  
• En el cas de consultes de dades que requerisquen autorització de la persona interessada, esta s'atorgarà, de manera inequívoca, per a poder consultar les seues dades personals. En cas contrari, la persona interessada haurà d'aportar els documents acreditatius corresponents.  
• En cas que la consulta de dades estiga emparada per l'article 28.2 de la Llei 39/2015, l'òrgan gestor d'este procediment té la potestat per a consultar esta informació. No obstant això, si la persona interessada s'hi vol oposar, és imprescindible que indique la informació concreta de la consulta a la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
  
• En cas que la persona interessada declare dades personals, l'òrgan gestor podrà verificar-ne la veracitat d'acord amb el que establix la disposició addicional octava de la Llei orgànica 3/2018, de 5 de desembre, i l'article 4 de la Llei 40/2015, d'1 d'octubre, de règim jurídic del sector públic.  
9. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar dels aspectes següents:  
  
- La comunicació d'estes dades a l'Administració per a tractar-les en l'àmbit de les seues competències i d'acord amb les finalitats del procediment.  
- La possibilitat que l'Administració faça consultes relacionades amb les seues dades per a comprovar, entre altres aspectes, la veracitat d'estes. Si una llei requerix per a esta consulta autorització de la persona les dades de la qual es consulten, la persona sol·licitant, o qui la represente legalment, haurà d'haver recaptat esta autorització, que estarà disponible a petició de l'Administració en qualsevol moment.  
- La possibilitat i la manera d'exercir els drets d'accés, rectificació, supressió, limitació del tractament o oposició que l'assistixen en relació amb el tractament de les seues dades personals.  
  
Quinta. Repercussió pressupostària  
A l'efecte del que es preveu en l'art. 26.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, s'indica que esta orde no comporta cap increment de la despesa pública per a la posada en marxa i funcionament, més enllà dels crèdits consignats a este efecte en els pressupostos anuals de la Generalitat dins del corresponent programa i la línia pressupostària per a finançar les respectives convocatòries.  
  
Sexta. Facultats d'execució  
1. Es faculta la persona titular de la Direcció General de Labora per a dictar les instruccions i adoptar les mesures que considere oportunes per a l'aplicació i l'execució d'esta orde, així com per a ampliar els terminis de sol·licitud d'ajudes o de justificacions, amb caràcter excepcional, quan esdevinguen circumstàncies degudament motivades que impossibiliten la presentació en els terminis assenyalats.  
2. En el cas que la dotació publicada en una convocatòria no siga suficient per a atendre el total dels imports sol·licitats i hi haja crèdit disponible que permeta incrementar este finançament, d'acord amb el que es disposa en el Decret 77/2019, de 7 de juny, del Consell, de regulació del procediment de gestió del pressupost de la Generalitat, mitjançant resolució de la persona titular de la Direcció General de Labora podrà ampliar-se este crèdit, sense necessitat d'establir un nou termini de presentació de sol·licituds.  
3. Mitjançant resolució de la persona que exercisca la titularitat de la Direcció General de Labora, es publicaran anualment les convocatòries i els fons que les financen.  
  
  
DISPOSICIONS TRANSITÒRIES  
  
Única. Règim transitori dels procediments  
A les ajudes a la creació o el manteniment de les unitats de suport a l'activitat professional, concedides abans de l'entrada en vigor d'esta orde, se'ls aplicarà la normativa anterior.  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Orde 13/2018, de 31 d'agost, de la Conselleria d'Economia Sostenible, Sectors Productius, Comerç i Treball, per la qual s'establixen les bases reguladores per a la concessió de subvencions públiques destinades a la creació o el manteniment de les unitats de suport a l'activitat professional, com a mesura de foment de l'ocupació per a la inserció de persones amb diversitat funcional o discapacitat en centres especials d'ocupació, que va ser comunicada a la Comissió Europea amb el número d'assumpte de la Comissió SA.52841.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Generalitat Valenciana.  
  
València, 16 de març de 2024  
  
El conseller d'Educació, Universitats i Ocupació,  
JOSÉ ANTONIO ROVIRA JOVER